Fleiri en 1300 er enn saknað og hið minnsta 150 eru látin í miklum flóðum í Þýskalandi og Belgíu. Staðaryfirvöld í vestur Þýskalandi eru gagnrýnd fyrir að hafa ekki brugðist fyrr við viðvörunum veðurfræðinga.
Verslunareigendur í Belgíu eru nú víða í óðaönn að reyna að moka vatni úr verslunum sínum. Þeirra á meðal André Cloeck en í skóbúð hans náði vatnið um 1,2 metrum.
Everything is under water, we had 1m10-1m20 of water and as I put my shoes on the ground and everything is floating.
Ég á tvö ár í eftirlaunaaldurinn og nú missi ég allt, mér líður hræðilega, segir skóbúðaeigandinn Cloeck.
Og hann er víst sannarlega ekki eini íbúi Belgíu, Þýskalands, Sviss, Lúxembúrg eða Hollands sem berst í bökkum vegna gríðarlegra flóða.
Ástandið er verst í vestur Þýskalandi og Belgíu. Þar hafa fleiri en 150 látist vegna flóðanna. Þeirra á meðal eru 12 íbúar á sambýli fyrir fólk með fötlun í Rínarlöndum. Enn er ekki vitað um afdrif um 1300 manns á flóðasvæðunum.
Björgunarstarf er erfitt í þessu ástandi, vegir hafa víða eyðilagst og símasamband liggur víða niðri. Fleiri en 100 þúsund heimili eru nú án rafmagns.
Í Belgíu eru hið minnsta 20 látin. Þriðjudagurinn 20. júlí verður dagur þjóðarsorgar þar í landi, sagði forsætisráðherrann Alexander De Croo í gær.
Flóðaeftirlitsstofnun Evrópu gaf úr flóðaviðvörun fyrr í vikunni. Því spyrja mörg sig hvers vegna ekki hafi verið gripið til rýminga og annarra forvarna fyrr. Verðurstofa Þýskalands segist hafa komið viðvöruninni áfram til staðaryfirvalda, sem bera ábyrgð á viðbrögðum við yfirvofandi náttúruhamförum.
Héraðsyfirvöld í Vestur Þýskalandi eru gagnrýnd fyrir að hafa ekki brugðist fyrr við viðvörunum um yfirvofandi flóð á svæðinu. Að minnsta kosti 150 eru látin og eitt þúsund og þrjú hundruð er enn saknað. 